PATVIRTINTA

Kauno miesto savivaldybės tarybos

2023 m. kovo 28 d.

sprendimu Nr. T-108

**KAUNO MIESTO SAVIVALDYBĖS 2023**–**2025 METŲ UŽIMTUMO DIDINIMO PROGRAMA**

**I SKYRIUS**

**ĮVADAS**

1. Kauno miesto savivaldybės 2023–2025 metų užimtumo didinimo programa (toliau – Programa) nustato užimtumo didinimo Kauno mieste pagrindinius uždavinius, paraiškų pateikimo ir vertinimo, finansavimo skyrimo ir atsiskaitymo už skirtas lėšas, Programos įgyvendinimo priežiūros ir kontrolės tvarką.

2. Programos tikslas – didinti Lietuvos Respublikos užimtumo įstatymo 48 straipsnio 2 dalyje nurodytos tikslinės grupės užimtumą ir integraciją į darbo rinką.

3. Programos uždaviniai:

3.1. mažinti socialinę įtampą ir atskirtį tarp bendruomenės narių;

3.2. ugdyti bedarbių socialinius, darbinius įgūdžius ir padidinti jų galimybes susirasti darbą;

3.3. didinti Kauno miesto gyventojų užimtumą;

3.4. mažinti piniginės socialinės paramos gavėjų skaičių Kauno mieste.

4. Programa parengta vadovaujantis Lietuvos Respublikos užimtumo įstatymu, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ (toliau – Aprašas), ir kitais teisės aktais.

5. Programoje vartojamos sąvokos:

5.1. **Kvietimas teikti paraiškas** (toliau – Kvietimas) – Kauno miesto savivaldybės vykdomosios institucijos patvirtintas dokumentas, kuriame nustatomi reikalavimai veikloms, pareiškėjams, išlaidoms, rezultatams, nurodomi dokumentai, kuriuos reikia pateikti, paraiškų pateikimo būdai ir terminai.

5.2. **Paraiška** –Kauno miesto savivaldybės vykdomosios institucijos patvirtintos formos dokumentas, kurį užpildo ir pateikia pareiškėjas, siekiantis dalyvauti Programoje ir gauti finansavimą paraiškoje numatytiems tikslams įgyvendinti ir numatytiems rezultatams pasiekti Programoje nustatyta tvarka.

5.3. **Pareiškėjas** – juridinis arba fizinis asmuo, planuojantis įgyvendinti paraiškoje numatytus tikslus ir gauti finansavimą.

5.4. **Sutartis** – su pareiškėju, kurio pateikta paraiška nustatyta tvarka buvo atrinkta, sudaroma lėšų naudojimo sutartis, kurios formą tvirtina Kauno miesto savivaldybės vykdomoji institucija.

5.5. **Tikslinė grupė** – Kauno miesto savivaldybės teritorijoje gyvenamąją vietą deklaravę asmenys, atitinkantys Lietuvos Respublikos užimtumo įstatymo 20 straipsnio 2 dalyje ir 48 straipsnio 2 dalyje nurodytas tikslines grupes ir registruoti Užimtumo tarnybos prie Lietuvos Respublikos socialinės apsaugos ir darbo ministerijos Kauno skyriuje, suteikiant bedarbio statusą.

5.6. **Vykdytojas** – pareiškėjas, kurio pateikta paraiška nustatyta tvarka buvo atrinkta ir su kuriuo pasirašyta lėšų naudojimo sutartis.

5.7. Kitos Programoje vartojamos sąvokos suprantamos taip, kaip jos apibrėžtos Lietuvos Respublikos užimtumo įstatyme ir Apraše.

**II SKYRIUS**

**BŪKLĖS ANALIZĖ**

6. Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) duomenimis, per 2022 m. dvylika mėnesių vidutinis bedarbių procentas nuo darbingo amžiaus Kauno miesto savivaldybės teritorijos gyventojų yra 9,7 proc., vidutinis bedarbių skaičius – 17 483,4, iš jų:

6.1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai – 0 (šios kategorijos bedarbiai nebuvo remiami);

6.2. nėščios moterys, motinos (įmotės) arba tėvai (įtėviai), globėjai, rūpintojai ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. – pripažintą vaiku invalidu), ir asmenys, prižiūrintys neįgalius šeimos narius, kuriems Neįgalumo ir darbingumo nustatymo tarnybos prie Socialinės apsaugos ir darbo ministerijos (toliau – Neįgalumo ir darbingumo nustatymo tarnyba) sprendimu nustatyta nuolatinė slauga ar priežiūra – 897;

6.3. grįžę iš laisvės atėmimo vietų, kai laisvės atėmimo laikotarpis buvo ne trumpesnis kaip 6 mėnesiai, jeigu jie kreipiasi į Užimtumo tarnybą ne vėliau kaip per 6 mėnesius nuo grįžimo iš laisvės atėmimo vietų, – 24;

6.4. piniginės socialinės paramos gavėjai – 2346;

6.5. priklausomi nuo narkotinių, psichotropinių ir kitų psichiką veikiančių medžiagų asmenys, baigę psichologinės socialinės ir (ar) profesinės reabilitacijos programas, jeigu jie kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo, – 1;

6.6. prekybos žmonėmis aukos, baigusios psichologinės socialinės ir (ar) profesinės reabilitacijos programas, – 0 (šios kategorijos bedarbiai nebuvo remiami);

6.7. grįžę į Lietuvą nuolat gyventi politiniai kaliniai ir tremtiniai ir jų šeimų nariai (sutuoktinis, vaikai (įvaikiai) iki 18 metų) – 0 (šios kategorijos bedarbiai nebuvo remiami);

6.8. asmenys, turintys pabėgėlio statusą ar kuriems yra suteikta papildoma ar laikinoji apsauga arba turintys teisę gauti laikinąją apsaugą, iki sprendimo dėl laikinosios apsaugos suteikimo (nesuteikimo) priėmimo, tačiau ne ilgiau kaip laikinosios apsaugos laikotarpiu – 875;

6.9. asmenys, patiriantys socialinę riziką, – 0 (šios kategorijos bedarbiai nebuvo remiami);

6.10. vyresni kaip 40 metų asmenys – 10342;

6.11. darbo rinkai besirengiantys asmenys – 882.

7. Įvertinus bendrą socialinę, ekonominę ir demografinę situaciją darbo rinkoje, bedarbių integravimąsi į darbo rinką, išsiaiškinta, kad Užimtumo tarnyba didina bedarbių užimtumą vykdydama įvairias integracijos, savarankiško užimtumo programas. Pastebima, kad trūksta priemonių įgūdžiams ugdyti, perkvalifikavimui, mokymams; priemonių, kurios paskatintų jaunų asmenų savarankišką užimtumą, remiant fizinių ir juridinių asmenų steigimo, darbo vietų įrengimo išlaidas, sukuriant naujas darbo vietas ir įdarbinant tikslinės grupės asmenis. Taip pat pastebima, kad ilgalaikiams bedarbiams ir socialinių išmokų gavėjams trūksta priemonių, ugdančių asmenų socialinius ir darbinius įgūdžius, padedančių įtraukti asmenis, ilgą laiką nedirbusius ar neketinusius dirbti, į darbo rinką ir joje išsilaikyti.

8. Informacija apie Kauno miesto savivaldybės vykdomą Užimtumo didinimo programą ir jos įgyvendinimo rezultatus teikiama ir viešinama oficialiame Kauno miesto savivaldybės interneto puslapyje (www.kaunas.lt).

9. Tikslinės grupės asmenų užimtumo didinimo ir įsidarbinimo problemoms spręsti parenkama tinkamos paslaugos ir (ar) priemonės, kurių taikymas daliai tikslinės grupės asmenų padės išspręsti įsidarbinimą ribojančias aplinkybes ir (ar) įsitvirtinti darbo rinkoje.

**III SKYRIUS**

**METINIS FINANSAVIMO PLANAS**

10. Programos įgyvendinimas finansuojamas iš tais metais Lietuvos Respublikos valstybės biudžeto specialių tikslinių dotacijų Kauno miesto savivaldybės biudžetui lėšų.

11. 2022 metų užimtumo didinimo programai įgyvendinti skirta 795 565 Eur, įgyvendinimo metu sukurta 90 darbo vietų, iš kurių 40 nuolatinių darbo vietų. 2023 m. numatyta skirti 1 055 500 Eur. Skirtu finansavimu pasinaudoti galės daugiau asmenų derinant paslaugų ir (ar) priemonių planą.

12. Atsižvelgiant į 2022 metų užimtumo didinimo programos įgyvendinimo patirtį, apskaičiuotas Programos įgyvendinimo lėšų poreikis 2023–2025 metais. Vidutinė priemonės, paslaugos kaina vienam asmeniui apskaičiuota pagal šiuo metu galiojantį Lietuvos Respublikos Vyriausybės patvirtintą minimalų valandinį atlygį, įvertinus, kad vienas darbuotojas vidutiniškai dirbs 4 mėn. Planuojama 2023–2025 m. kasmet panaudoti apie 1 030 000 Eur, iš jų apie 30 000 tūkst. Eur administravimo išlaidoms. Paslaugos vidutinis įkainis apskaičiuotas pagal esančius tuo metu darbo rinkai besirengiančių asmenų statistinius duomenis.

|  |  |  |  |
| --- | --- | --- | --- |
| Priemonės ir paslaugos | Programos lėšos, tūkst. Eur | Vidutinė priemonės, paslaugos kaina 1 asmeniui, Eur | Numatomas asmenų, kurie galės pasinaudoti priemone, skaičius |
| Priemonės | 300 000 | 1000 | 30 |
| Paslaugos | 700 000 | 777 | 900 |
| Administravimo išlaidos, tūkst. Eur | 30 000 | – | – |
| Iš viso | 1 030 000 | – | – |

13. Lėšų Programai įgyvendinti dydis gali būti koreguojamas, atsižvelgiant į tiems metams Lietuvos Respublikos socialinės apsaugos ir darbo ministro įsakymu skiriamas valstybės biudžeto specialias tikslines dotacijas savivaldybių biudžetams. Programos įgyvendinimą administruoja Kauno miesto savivaldybės administracijos atsakingi padaliniai.

**IV SKYRIUS**

**UŽIMTUMO DIDINIMO PROGRAMOJE DALYVAUJANTYS SUBJEKTAI**

14. Programoje dalyvaujantys subjektai:

14.1. tikslinės grupės, kurioms numatoma taikyti priemones ir (ar) paslaugas;

14.2. Kauno miesto savivaldybės administracijos Socialinių paslaugų skyrius (toliau – SPS) ir šio skyriaus paskirtas Programos įgyvendinimą koordinuojantis (-ys) specialistas (-ai);

14.3. teisės aktų nustatyta tvarka paskirtas (-i) atvejo vadybininkas (-ai);

14.4. atvejo komanda, sudaryta Kauno miesto savivaldybės vykdomosios institucijos, į kurios sudėtį įtraukiami Programos 4 punkte nurodytuose teisės aktuose numatyti asmenys;

14.5. Užimtumo tarnybos paskirtas (-i) atstovas (-ai);

14.6. nevyriausybinių organizacijų ir kiti asmenys, kurie pasitelkiami paslaugoms teikti.

**V SKYRIUS**

**PASLAUGŲ IR (AR) PRIEMONIŲ PLANAS**

15. Programos 5.5 papunktyje nurodytoms tikslinėms grupėms gali būti organizuojamos paslaugos, kuriomis siekiama padėti šiems asmenims lengviau integruotis į darbo rinką, kartu padedant spręsti sunkumus, kliudančius pilnaverčiam darbiniam užimtumui. Paslaugoms teikti asmenys parenkami ar paskiriami teisės aktų nustatyta tvarka, atsižvelgiant į einamaisiais metais Užimtumo tarnybos organizuojamas paslaugas, taip pat atsižvelgiant į individualius asmenų poreikius, naudojantis socialinėmis paslaugomis. Parenkant paslaugas teikiančius asmenis orientuojamasi į paslaugas, skirtas:

15.1. palydėti ir padėti tikslinėms grupėms gauti socialines paslaugas (nurodytas Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“), sveikatos, švietimo ir kitas paslaugas;

15.2. įgyti socialinių įgūdžių ir (ar) motyvaciją dirbti;

15.3. padėti įgyvendinti darbo pareigas ir šeimos nario ar kartu gyvenančio asmens priežiūrą ar slaugą;

15.4. paskatinti grįžti į darbo rinką įsiskolinimų turinčius asmenis, kuriems apribotas disponavimas piniginėmis lėšomis ir (ar) antstolio, kitų institucijų ar pareigūnų nurodymu priverstinai nurašomos piniginės lėšos skolai apmokėti;

15.5. padėti asmeniui atvykti iš nuolatinės gyvenamosios vietos į darbo vietą;

15.6. gydyti priklausomybes nuo alkoholio, narkotinių, psichotropinių ir kitų psichiką veikiančių medžiagų, azartinių žaidimų;

15.7. palaikyti tikslines grupes darbo vietoje, siekiant užtikrinti tvarų užimtumą;

15.8. šalinti kitas kliūtis tikslinių grupių tvariam užimtumui.

16. Programai įgyvendinama pasitelkiant ir priemones, orientuotas į asmenų įdarbinimą ir (ar) įveiklinimą. Siekiama, kad tikslinės grupės asmenų darbinis įgalinimas būtų vykdomas pagal poreikį derinant paslaugas ir priemones. Priemonėms įgyvendinti skelbiami Kvietimai.

17. Programa įgyvendinama vykdant šias priemones:

17.1. organizuoti laikiną užimtumą užtikrinančius nenuolatinio pobūdžio teritorijų, aplinkos tvarkymo, viešojo naudojimo teritorijų tvarkymo ir priežiūros, apželdinimo ir želdinių priežiūros darbus, kurie yra neįtraukti į kasdienės plotų priežiūros darbus, taip pat teritorijų tvarkymo darbus (šiukšlių rinkimas, šienavimas, sniego valymas, parkų, skverų tvarkymas, paplūdimių aplinkos tvarkymas, gėlynų priežiūra, apželdinimo ir želdinių priežiūra, gyvatvorių karpymas); buitinių ir kitų objektų smulkius, pagalbinius statybos ir (ar) remonto darbus; patalpų valymo darbus; užterštų, bešeimininkių, neprižiūrimų teritorijų, stichiškai susidariusių sąvartynų valymo pagalbinius darbus; antrinių žaliavų tvarkymo darbus savivaldybei priskirtose valstybinėse ir savivaldybės žemėse (toliau – 17.1 priemonė);

17.2. skatinti bedarbių užimtumą, remiant fizinių asmenų darbo vietų steigimo, įrengimo išlaidas, sukuriant naujas darbo vietas ir įdarbinant nurodytos tikslinės grupės atstovus (toliau – 17.2 priemonė);

17.3. skatinti bedarbių įsitraukimą į darbo rinką sukuriant perkvalifikavimo, mokymų, profesinių ar kitų darbinių įgūdžių ir žinių suteikimo galimybes (toliau – 17.3 priemonė).

18. Pareiškėjai, galintys įgyvendinti numatytas priemones:

18.1. 17.1 priemonę – valstybės ir savivaldybės juridiniai asmenys, kurie atsakingi už nurodytų darbų organizavimą;

18.2. 17.2 priemonę – tikslinei grupei priskiriami fiziniai asmenys, ketinantys užsiimti savarankiška veikla, ir fiziniai asmenys, ketinantys steigti juridinį asmenį ir įsipareigojantys įdarbinti tikslinės grupės asmenis;

18.3. 17.3 priemonę – akcinės bendrovės, uždarosios akcinės bendrovės, mažosios bendrijos, individualios įmonės, viešosios įstaigos, pelno nesiekiančios organizacijos.

19. Tinkamos veiklos, išlaidų kategorijos, įgyvendinimo terminai, reikalavimai pareiškėjams ir kitos su Programa susijusios sąlygos išdėstomos Kvietime.

20. Kauno miesto savivaldybės meras ar Kauno miesto savivaldybės vykdomosios institucijos įgaliotas asmuo nustato, kokius dokumentus, susijusius su Programos įgyvendinimu, pareiškėjai turi pateikti.

21. Paraiškose numatytos veiklos turi būti vykdomos Kauno mieste arba gali būti vykdomos kitoje teritorijoje, jei vykdant veiklas sukurti produktai, rezultatai ir nauda atitenka Kauno miestui ir tikslinėms grupėms.

**VI SKYRIUS**

**PROGRAMOS ĮGYVENDIMO ETAPAI IR PARAIŠKŲ PATEIKIMAS BEI VERTINIMAS**

22. Tikslinės grupės įtraukiamos dalyvauti Programoje teisės aktų nustatyta tvarka aktyviai bendradarbiaujant Programos 14 punkte nurodytiems subjektams.

23. Paraiškos teikiamos Kvietime nustatyta tvarka. Informaciją apie Kvietimą viešai skelbia Kauno miesto savivaldybės administracijos Strateginio planavimo, analizės ir programų valdymo skyrius (toliau – SPAPVS) Kauno miesto savivaldybės interneto svetainėje ([www.kaunas.lt](http://www.kaunas.lt)).

24. Pareiškėjas užpildo patvirtintos formos paraišką ir kartu su ja pateikia visus Kvietime nurodytus dokumentus. Už paraiškoje nurodytų duomenų teisingumą atsako pareiškėjas. Teikdami paraiškas pareiškėjai, be kitų privalomų Kvietime numatytų nuostatų, įsipareigoja, kad paraiškose numatytoms veikloms vykdyti tikslinės grupės asmenis pasitelks bendradarbiaudamas su Programos 14 punkte nurodytais subjektais.

25. Pateiktos paraiškos vertinamos Kauno miesto savivaldybės vykdomosios institucijos nustatyta tvarka. Atrenkant pareiškėjus priemonėms įgyvendinti prioritetas skiriamas nuolatinio pobūdžio įdarbinimui.

26. Kauno miesto savivaldybės vykdomoji institucija nustatyta tvarka atlieka paraiškų administracinės atitikties vertinimą.

27. Atlikus paraiškų administracinės atitikties ir tinkamumo vertinimą, SPAPVS perduoda Kvietime nurodytas sąlygas atitinkančias paraiškas Kauno miesto savivaldybės vykdomosios institucijos sudarytai komisijai (toliau – Komisija). Komisija vertina paraiškas Kauno miesto savivaldybės vykdomosios institucijos nustatyta tvarka.

**VII SKYRIUS**

**PARAIŠKŲ FINANSAVIMAS IR ATSISKAITYMAS UŽ LĖŠŲ PANAUDOJIMĄ**

28. Komisija, įvertinusi paraiškas, teikia Kauno miesto savivaldybės vykdančiai institucijai tvirtinti Programos reikalavimus atitinkančių ir siūlomų finansuoti paraiškų sąrašą, taip pat Programos reikalavimų neatitinkančių ir siūlomų nefinansuoti paraiškų sąrašą.

29. Kauno miesto savivaldybės vykdomosios institucijos patvirtinti finansuojamų paraiškų sąrašas ir nefinansuojamų paraiškų sąrašas skelbiami Kauno miesto savivaldybės interneto svetainėje (www.kaunas.lt).

30. Ne vėliau kaip per 10 darbo dienų nuo finansuojamų paraiškų sąrašo patvirtinimo SPS išsiunčia šiame sąraše nurodytiems pareiškėjams pranešimus dėl sutarčių pasirašymo.

31. Ne vėliau kaip per 30 kalendorinių dienų nuo finansuojamų paraiškų sąrašo patvirtinimo su jame nurodytais pareiškėjais sudaromos sutartys. Sutartis su pareiškėjais pasirašo Kauno miesto savivaldybės vykdančiosios institucijos įgaliotas asmuo.

32. Pareiškėjai privalo atsiskaityti su Kauno miesto savivaldybės vykdomosios institucijos įgaliotu asmeniu už gautų lėšų panaudojimą sutartyje nustatyta tvarka ir terminais.

33. Pareiškėjai atsako už paraiškoje nurodytoms veikloms ir tikslams įgyvendinti skirtų lėšų tikslingą panaudojimą.

34. Paaiškėjus, kad lėšos buvo panaudotos ne pagal paskirtį, pareiškėjas privalo lėšas grąžinti Kauno miesto savivaldybei sutartyje nustatyta tvarka ir terminais.

**VIII SKYRIUS**

**PROGRAMOS ĮGYVENDINIMO PRIEŽIŪRA IR KONTROLĖ**

35. Vykdytojas, įvykdęs visus sutartyje nurodytus įsipareigojimus, iki sutartyje nurodytos datos SPS pateikia ataskaitą apie paraiškoje nurodytoms veikloms ir tikslams įgyvendinti ir skirtų lėšų tikslinį panaudojimą (toliau – ataskaita) ir tinkamai patvirtintas lėšų panaudojimą pagrindžiančių dokumentų kopijas.

36. Ataskaita gali būti atmesta, jeigu joje pateikti duomenys netikslūs, informacija apie skirtų lėšų panaudojimą nepakankama, finansiniai dokumentai netikslūs ar taisyti.

37. Vykdytojas privalo:

37.1. atsiskaityti už skirtų lėšų panaudojimą, pateikdamas SPS ataskaitą ir kitus Kauno miesto savivaldybės prašomus dokumentus sutartyje nustatyta tvarka ir terminais;

37.2. Kauno miesto savivaldybės reikalavimu SPS pateikti visą su sutarties vykdymu susijusią informaciją, sudaryti sąlygas tikrinti, kaip vykdomos paraiškoje nurodytos veiklos, sutartimi prisiimti įsipareigojimai, pateikti visą prašomą informaciją, dokumentus.

**IX SKYRIUS**

**PROGRAMOS VIEŠINIMAS**

38. Programa ir jos įgyvendinimo metu pasiekti rezultatai viešinami Kauno miesto savivaldybės interneto svetainėje (www.kaunas.lt), taip pat vykdytojų interneto svetainėse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_